नई दिल्ली। भारत और वेस्टइंडीज के बीच जारी पांच मैचों की वनडे सीरीज का तीसरा मैच 27 तारीख को पुणे के महाराष्ट्र क्रिकेट एसोसिएशन स्टेडियम में खेला जाएगा। इस मैच में भारतोय टीम कुछ बदलाव करती नज़र आएगी। बीसीसीआई की अखिल भारतीय सीनियर चयन समिति ने गुरुवार को वेस्टइंडीज के खिलाफ खेले जाने वाले बाकी के तीन वनडे मैचों के लिए टीम का ऐलान कर दिया है। तेज गेंदबाज मोहम्मद शमी को बाहर कर चयनकर्ताओं ने जसप्रीत बुमराह और भुवनेश्वर कुमार को टीम में चुना है। ऐसे में इन दो खिलाड़ियों का अगले मैच में खेलना पक्का है। लेकिन इसके अलावा भारतीय टीम अपनी सलामी बल्लेबाजी को लेकर एक बड़ा बदलाव कर सकती है।